Jo ma mito lubo kit pa jo ma lworo Lubanga, kun gibedo i Kricito Yecu, gibiunogi.—2 Tem. 3:12.
I mwaka 2018, onongo lutit kwena ma welgi kato 223,000 gikwo i lobe ma gamente oketo kigeng i kom ticwa ducu nyo mogo. Man pe tye me ur. Lukricitayo me ada gingeyo ni gibikato ki i aunauna. Labongo paro pi ka ma wabedo iye, luloc gitwero kati ki cik atura ma gengowa woro Jehovah, Lubangawa ma lamar-ri. Ka gamente oketo kigeng i kom worowa, watwero cako tam i yo marac ni pe watye ki cwak pa Lubanga. Ento wi myero opo ni, aunauna pe tere ni cwiny Jehovah tye ka cwer i komwa. Me labolle, tam i kom lakwena Paulo. Labongo akalakala mo, en onongo tye ki cwak pa Lubanga. En obedo ki mot me coyo waraga 14 me Ginacoya me leb Grik, dok obedo bene lakwena bot lurok. Kadi bed kit meno, en okato ki i aunauna magwar. (2 Kor. 11:23-27) Wapwonyo ki i gin mutimme i kom lakwena Paulo ni, Jehovah ye ni kadi wa luticce ma lugen gukat ki i aunauna magwar. w19.07 8 ¶1, 3
Walwenyo i kom . . . dul mony mogo maraco me cwiny ma tye i polo.—Ep. 6:12.
Yo acel ma Jehovah nyuto kwede marre piwa macalo luticce aye ki konyowa me lweny i kom lumonewa. Lumonewa maraco loyo aye Catan ki jogine. Jehovah ocikowa i kom lumonewa magi, dok omiyowa jami ma mitte me lweny i komgi. (Ep. 6:10-13) Ka wajolo kony pa Jehovah dok wajenge i kome i yo ducu, ci watwero loyo lwenywa i kom Catan. Wan bene watwero bedo ki tekcwiny ma lakwena Paulo obedo kwede. En ocoyo ni: “Ka Lubanga tye tung botwa, ci anga ma lakworwa?” (Rom. 8:31) Macalo Lukricitayo me ada, wan pe waketo cwinywa ducu i kom Catan ki jogine. Waketo cwinywa i kom pwonyo lok i kom Jehovah ki tic pire. (Jab. 25:5) Kadi bed kit meno, pud mitte ni wange yo mogo ma Catan tiyo kwede. Pingo? Wek en pe olowa ki ryekone.—2 Kor. 2:11. w19.04 20 ¶1-2
Dano acel acel myero owiny lok oyotoyot, ento pe myero orune me gamone.—Yak. 1:19.
Tika wabedo jo ma winyo lok maber ka watye ka cuko cwiny ngat ma cwinye otur? Winyo lok pe obedo ling mot labongo waco gin mo. Ka watye ka winyo lok pa omego nyo lamego mo, watwero nyuto ni wamare dok waparo pire. I kare mukene, lok mogo ma wayero ki diro twero nyuto kit ma wawinyo kwede. Iromo wacci: “Awinyo marac adada ni gin ma kit man otimme i komi!” Itwero bene penyo lapeny mogo manok me niang gin ma omego nyo lamego meno tye ka wacone. Itwero penye ni, “Itwero tita kong wek aniang maber gin ma itye ka wacone?” nyo “Aniang lokki-ni kit man . . . Tika aniang kakare?” Lok me mar ma kit meno twero cuko cwiny ngat-ti ni ada itye ka winyo lokke, dok itye ka yelle me niang maber. (1 Kor. 13:4, 7) Gwokke adada ki ‘rune me gamo’ lok. Pe ingol doge ka en tye ka lok kun imiye tam nyo itiro tamme ma pe tye atir. Di cwinyi! Me ka rune me waco gin ma myero ngat meno otim, omyero wanyut cwiny me kica.—1 Pet. 3:8. w19.05 17-18 ¶15-17